En mand gled og faldt i vandet på Ålbæk Havn lørdag aften.

Flere personer hjalp til, da en 57-årig mand faldt i vandet ved havnen i Ålbæk lørdag aften ved 19.30-tiden. Manden, der kommer fra Ålbæk, gled på en glat bådebro og røg i vandet. En person så det ske og holdt fast i manden, der ikke selv kunne komme op. Det skriver Nordjyllands Politi på Twitter. Flere personer hjalp den 57-årige op af vandet, og politi og beredskab blev tilkaldt. Den 57-årige mand blev behandlet i en ambulance på stedet, inden han blev sat af hjemme hos sig selv for at komme i tørt tøj. Manden var på intet tidspunkt i livsfare.